Ľ. Jahnátek, minister hospodárstva SR: (2009-11-04):
Najprv by som chcel vysloviť taký všeobecný odkaz pre poslancov z opozície. Prosím vás, dajte pokyn vašim pracovníkom, ktorí vám robia headliny do komunikačnej príručky, aby vám zmenili slovo znárodnenie na slová kúpa majetku. Znárodnenie je vtedy, keď štát zoberie niečo zadarmo bez náhrady. Kúpa je, keď štát aj podľa tohto zákona chce prevziať majetok nejakej spoločnosti, ktorá je v ekonomickej kríze, a je ochotný za to zaplatiť riadnu cenu, ktorú vygeneruje trh. Čiže ak toto pokladáte za znárodnenie, tak máte veľké medzery aj v ekonomických pojmoch. Teraz ku konkrétnym vystúpeniam. Pán kolega Lipšic, alebo pán poslanec Lipšic, lebo nie ste môj kolega, ja vás vnímam v poslednej dobe, že vystupujete v médiách veľmi často, veľmi hlasno a veľmi hlúpo, s prepáčením za výraz. (Potlesk.) Vy nie ste len zlý právnik a politik, ale máte aj dopletenú históriu. Občania Čiech a Slovenska spájajú dátum 28. októbra s vyhlásením prvej Československej republiky, a nie s vyhlásením federatívnej republiky. Znárodňovanie spájajú s februárom 1948. Vaše názory na tento zákon, lebo vy ste sa nevyjadrovali k tomu, čo momentálne prerokovávame, to znamená vyjadrenie k procedúre, ale už ste sa vyjadrovali k zákonu, majú pre mňa takú hodnotu ako asi vaše znalosti z histórie. (Potlesk.) Pán poslanec Štefanec, minuli ste sa trošku precizácie. Ja som neprehlásil, že sa nehlásim k návrhu, ale že návrh, ktorý bol predložený do vlády, bol iný ako návrh, ktorý vypracovalo ministerstvo hospodárstva. Za tým si stojím a na tom trvám. Jednoduchá odpoveď je: Viete, zvolebnieva sa, ožívajú štruktúry. Ale s tým nič neurobíte, to je v poriadku. Prečo sa čakalo sedem dní. Jednoducho bol oveľa dôležitejší zákon na programe. A to bol zákon o štátnom rozpočte. A bolo potrebné plne sústrediť kapacity všetkých poslancov na tento zákon roka. A preto sme súhlasili, že až po schválení zákona o rozpočte bude rozhodnuté aj skrátenom konaní o zákone o niektorých aspektoch v strategických podnikoch. Odvolávali ste sa na legislatívnu radu. Viete, ja som na tej legislatívnej rade včera bol. A viedol som dosť dlhú diskusiu s jednotlivými členmi legislatívnej rady. A môžem vám povedať, že po vysvetleniach a doplneniach, keď som ich oboznámil s tými prvkami, ktoré boli v návrhu zákona z ministerstva hospodárstva, došli sme vlastne k zhode, akurát ten zápis musí reagovať na to, čo bolo predložené. Ale vecne sme sa vo všetkom zhodli. A z Legislatívnej rady som odišiel bez pocitu nejakých problémov, ktoré by mala Legislatívna rada s návrhom zákona, ktorý bude postupne cez poslanecké kluby alebo cez výbory upravený. Čo sa týka vyhlásenia, že podnik je zdravý. Robili ste v podniku. Ja nebudem vyčítať, pokiaľ by sa poslanec, ktorý nerobil výkonnú manažérsku funkciu v nejakom výrobnom alebo obchodnom podniku, tohto slovíčka chytil. Vy viete veľmi dobre, aký je mechanizmus pri vyhlásení konkurzu. Všetci dodávatelia služieb energií vám okamžite nahodia platbu vopred a nútia vás prednostne splatiť všetky vaše záväzky voči tomuto dodávateľovi. To sa stalo aj v Nováckych chemických závodoch, okamžite všetci naskočili na predplatbu. Pokiaľ by tento režim dlhodobo pokračoval, jednoducho ten podnik aj keď je zdravý, sa z hľadiska cash-flow zrúti. On jednoducho nevie preklenúť 90- alebo 120-dňovú lehotu splatnosti, čo je rozdiel medzi fakturáciou za dodané tovary, suroviny a služby. Čiže jednoducho bolo potrebné upokojiť situáciu. A tento zákon na to slúži, aby sa tá situácia u dodávateľov upokojila a aby sa podnik relatívne schopný prežitia, ja nehovorím o zdravom podniku, kešovo nezrútil a kešovo nezlikvidoval. Čiže k tomu je tá poznámka. Čo sa týka pána poslanca Juhásza, prečo 500 ľudí. Je to otázka diskusie, budete to mať v pléne. Číslo sa môže upresniť, my sme dali číslo 500 vzhľadom na to, že určite vláda nebude schopná takýmto zákonom pokryť každú obchodnú spoločnosť, ktorá bude mať 20, 50 alebo 100 zamestnancov. Ale to je na diskusiu. Spomínali ste konkrétne prípady, Humenné, Kappu. Viete, problém je v inom. Tam nie sú v konkurze, čiže do tých ani teoreticky nevieme zasiahnuť. Ale keď ste spomínali aj Kappu, môžem povedať, že v krátkej dobe budú požiadané orgány činné v trestnom konaní, aby sa sústredili na podnikanie v Kappe Štúrovo, kde podnikali nejakí investori. Čo sa týka pána Janiša, znovu, je to od veci, mimo témy, ktorá bola predmetom diskusie. Klasik by jednoducho na to povedal, nie je o čom hovoriť. Ďakujem. (Potlesk.)